Casa Albă a respins joi ca fiind un "nonsens" acuzaţia Rusiei privind implicarea Ucrainei în atacul de săptămâna trecută de la sala de concerte Crocus City Hall de lângă Moscova, soldat cu peste 140 de morţi şi sute de răniţi, afirmând că este clar că Statul Islamic este "singurul responsabil" de atentat.
Statele Unite au transmis serviciilor de securitate ruse un avertisment în scris cu privire la posibilitatea comiterii unui atac extremist la marile adunări la Moscova, de altfel unul dintre multele furnizate în avans, a declarat într-un briefing purtătorul de cuvânt al Casei Albe pe probleme de securitate naţională, John Kirby.
"Este foarte clar că ISIS (Statul Islamic) este singurul responsabil pentru oribilul atac de săptămâna trecută de la Moscova", a declarat Kirby. "De fapt, Statele Unite au încercat să ajute la prevenirea acestui atac terorist, iar Kremlinul ştie asta", a subliniat el.
Declaraţiile lui Kirby au venit la scurt timp după ce Comitetul de Anchetă rus – însărcinat cu principalele dosare penale în Rusia – a declarat că a descoperit dovezi conform cărora cei patru bărbaţi înarmaţi care au comis atacul de vinerea trecută aveau legături cu "naţionalişti ucraineni" şi că au primit bani şi criptomonede din Ucraina.
Kirby a calificat acuzaţiile Moscovei drept un "nonsens şi propagandă".
Statele Unite, a spus el, au transmis autorităţilor ruse mai multe avertismente prealabile privind posibilitatea unor atacuri extremiste la concerte şi mari adunări la Moscova, inclusiv în scris pe 7 martie, la ora 11:15, către serviciile de securitate ale Rusiei, a declarat Kirby.
SUA au transmis "urmând proceduri normale şi prin canale stabilite care au fost folosite de multe ori anterior – un avertisment în scris către serviciile de securitate ruse", a insistat John Kirby.
Într-o declaraţie făcută la 19 ore după atac, preşedintele rus Vladimir Putin a spus că cei patru atacatori, care au fost arestaţi în regiunea rusă Briansk, ar fi încercat să fugă în Ucraina, unde, de partea ucraineană, le-ar fi fost pregătită o "fereastră" pentru ca ei să treacă graniţa, notează AFP.
Ulterior, şeful Serviciului Federal de Securitate (FSB), Aleksandr Bortnikov, a declarat că serviciile secrete ucrainene şi occidentale au "facilitat" atacul.
Ucraina dezminte ferm orice implicare în masacru, acuzând Moscova că vrea "să arunce vina" pentru propriul eşec pe Kiev.